姚勉
送高录参美任
高安之民椎且质，空蒙恶声头上笔。
独惟猾吏可怕人，架鹰腾霄柙虎出。
贪官乞钱吏手中，庸官仰笔描吏容。
狱情黯菼直为曲，虽欲辨雪何由从。
先生来纠高安狱，直道仁心作民福。
吏知积德不忍欺，囚感吐诚争首服。
掉头不肯狥上官，几回拂意思挂冠。
伸冤振仰必得请，愧杀同列双颧丹。
先生种满甘棠了，天子知贤恨官小。
若人底处可安排，不在玉堂应凤沼。
鱣鲸自不沟渎留，郡官无贤民却愁。
愁公归去莫报德，但祝高门于定国。